Notum sit presentibus et futuris quod dominus Jocelinus de Baserna dedit et concessit in elemosina, Deo et Beate-Marie et fratribus de Regniaco, quinque solidos census in terra que est ante domum leprosorum de Baserna, reddendos annuatim in Annuntiatione dominica, que est in martio, et jure perpetuo possidendos. Et sciendum est quod eosdem quinque solidos reddere tenebitur fratribus de Regniaco, annuatim, libere et absque retentione, in jamdicta Annuntiatione dominica quisquis habebit et recipiet censum de terra que est ante domum leprosorum de Baserna. Hoc totum laudavit Amengarz, uxor ejusdem Jocelini, et filii eorum Guillelmus, Jocelinus, Johannes, Galterius, Hervinus, Robertus, et Maria filia. Hujus rei testes sunt: Hervinus de Baserna; Gaufridus Achefreiz et Robertus, frater ejusdem Gaufridi, militis, et Robertus, maior de Sancto-Cirico. Ut autem istud ratum et inconcussum permaneat, ego Narjodus de Tociaco proprio sigillo confirmari et corroborari dignum duxi.